سلمہ بن دینار

سلمہ بن دینارؒ تابعین میں سے تھے۔آپ نے 140ھ میں وفات پائی ۔

 نام ونسب 
سلمہ نام ،ابو حازم کنیت،نسلاً عجمی تھے، ان کے والد دینار ایرانی تھے اور ان کی ماں رومی تھیں، ابن سعد بن ابی سفیان مخزومی کے غلام تھے، اس نسبت سے مخزومی کہلاتے۔

 فضل وکمال 
اگرچہ وہ ماں باپ دونوں کی جانب سے عجمی نژاد تھے،لیکن اسلام کے فیض مساوات نے ان کو مدینہ کے شیوخ اور وہاں کے عابد وزاہد علما کے گروہ میں شامل کر دیا تھا، حافظ ذہبی لکھتے ہیں الواعظ الزاھد عالم المدینۃ وشیخھا امام نووی لکھتے ہیں ان کی توثیق و جلالت اورمدح وثنا پر سب کا اتفاق ہے۔
(تہذیب الاسماء:2/208)

 حدیث 
حدیث کے بڑے حافظ تھے، علامہ ابن سعد لکھتے ہیں : کان ثقۃ کثیر الحدیث (تہذیب التہذیب:4/144 بحوالہ ابن سعد) حدیث میں انھوں نے صحابہ میں سہیل بن سعد الساعدیؓ، عبد اللہ بن عمرؓ، عبد اللہ بن عمرو بن العاص کے خرمن علم سے خوشہ چینی کی تھی،لیکن محدثین کے نزدیک آخر الذکر دونوں بزرگوں سے ان کا سماع ثابت نہیں ہے،غیر صحابی علما میں ایک جماعت کثیر سے روایتیں کی ہیں، ان میں سے بعض کے نام یہ ہیں، ابو امامہ بن سہل بن حنیف، سعید بن مسیب، عامر بن عبد اللہ بن زبیر، عبد اللہ بن ابی قتادہ، نعمان بن ابی عیاش، یزید بن رومان ،عبید اللہ بن مقسم، ابراہیم بن عبد الرحمن ،نعجہ بن عبد اللہ، ابوصالح السمان، ابو سلمہ بن عبد الرحمن اورابن منکدر وغیرہ۔
زہری،عبیداللہ بن عمروبن اسحق،ابن عجلان،ابن ابی ذئب،مالک،حماد ،سفیان ،سلیمان ابن بلال،سعید بن ہلال،عمر بن علی،ابوغسان المدنی، ہشام بن سعد، وہیب بن خالد،ابو ضخر حمید بن زیادہ الخراط،اسامہ بن زید لیثی، محمد بن جعفر بن ابی کثیر اورافلح بن سلیمان النمری وغیرہ آپ کے حلقہ تلامذہ میں ہیں۔
(تہذیب التہذیب:4/143)

 فقہ 
فقہ میں بھی انھیں پورا درک تھا اور وہ مدینہ کے مشہور فقیہ تھے،حافظ ذہبی اور امام نووی سب انھیں فقہا میں لکھتے ہیں (دیکھو تذکرۃ الحفاظ وتہذیب الاسماء حوالہ مذکور) حافظ ذہبی لکھتے ہیں کہ وہ فقیہ النفس تھے، ان کے مناقب بہت ہیں،وہ فقیہ ثبت اوربلند مرتبہ تھے (تذکرہ الحفاظ:1/119) ان کے تفقہ کی ایک سند یہ ہے کہ وہ مدینہ الرسول کے قاضی تھے۔
(تہذیب التہذیب:4/144)

 وعظ وپند 
مدینہ میں وعظ وپند کے فرائض بھی انجام دیتے تھے۔
(تذکرہ الحفاظ:1/119)
زہد و عبادت: عبادت وریاضت کے لحاظ سے ان کا شمار صلحائے مدینہ میں تھا،ابن حبان کا بیان ہے کہ وہ مدینہ کے عابد و زاہد لوگوں میں تھے، (تہذیب التہذیب :4/144) حافظ ذہبی ،امام نووی اورابن حجر وغیرہ سب ان کے نام کے ساتھ زاہد کا لقب لکھتے ہیں،غرض جماعت تابعین میں وہ ہر اعتبار سے نہایت ممتاز تھے،محمد بن اسحق بن خزیمہ کا بیان ہے کہ ان کے زمانہ میں کوئی ان کا مثل نہ تھا۔
(تہذیب الاسماء:2/208)

 حکمت ودانائی 
مذہبی اور اخلاقی کمالات کے ساتھ ان کو حکمت سے بھی وافر حصہ ملا تھا، عبد الرحمن بن زید بن اسلم کا بیان ہے کہ میں نے کسی ایسے شخص کو نہیں دیکھا جس کے منہ سے ابوحازم کے منہ سے زیادہ حکمت قریب ہو ، ابن خزیمہ کا بیان ہے کہ حکم ومواعظ میں ان کے زمانہ میں کوئی ان کا مثل نہ تھا۔
(شذرات الذہب:208)

 حکیمانہ مقولے 
آپ کے بعض حکیمانہ مقولوں سے آپ کی حکمت کا اندازہ ہو سکتا ہے،فرماتے تھے کہ وہ تمام اعمال جن کی وجہ سے موت کا آنا گراں گزرتا ہو ان کو چھوڑدو،پھر جس وقت بھی موت آجائے تم کو کوئی نقصان نہیں پہنچ سکتا، جو بندہ اپنے اوراپنے رب کے درمیان فرائض تعلقات کو اچھے اور درست رکھتا ہے تو خدا اس کے اوردوسرے بندوں کے تعلقات کو درست رکھتا ہے اور جو بندہ اپنے اور خدا کے فرائض میں کوتاہی کرتا ہے تو خدا اس کے اور دوسرے بندوں کے درمیانی فرائض میں کوتاہی پیدا کرتا ہے،ایک شخص سے تعلقات خوش گوار رکھنا بہت سے لوگوں کے ساتھ تعلقات خوشگوار رکھنے سے زیادہ آسان ہے،یعنی اگر ایک خدا سے تعلقات خوشگوار ہوں تو ساری دنیا سے خوشگوار ہو جائیں گے، ایک مرتبہ خلیفہ ہشام نے آپ سے پوچھا کہ میں حکومت کی ذمہ داریوں کے مواخذہ سے کس طرح بچ سکتا ہوں، فرمایا بہت آسان ہے،ہر چیز کو جائز طریقہ سے لو،اور جائز مصرف میں اس کو صرف کرو، ہشام نے کہا یہ وہی شخص کر سکتا ہے جس کو ہوائے نفس سے بچنے کی خدا کی جانب سے توفیق حاصل ہو۔
(تذکرہ الحفاظ:1/119)

 وفات 
140ھ میں آپ نے وفات پائی۔
(تذکرۃ الحفاظ ایضاً)

 حوالہ جات 

زمرہ:تابعی راویان حدیث
زمرہ:راوی ثقہ
زمرہ:140ھ کی وفیات
زمرہ:پانچویں طبقہ کے راویان حدیث
زمرہ:مدینہ کی شخصیات
زمرہ:مدینہ منورہ میں پیدا ہونے والی شخصیات
زمرہ:مدینہ منورہ میں وفات پانے والی شخصیات
زمرہ:آٹھویں صدی کی ایرانی شخصیات
زمرہ:آٹھویں صدی کی وفیات
زمرہ:صوفی مذہبی رہنما